| "Purple Haze"Jimi Hendrix Experience |
| --- |
| Singlen "Purple Haze" kansikuva |
| Singlen tiedot |
|  Albumilta | *Are You Experienced* |
|  Julkaistu | 17. maaliskuuta 1967 |
|  Tuottaja(t) | Chas Chandler |
|  Tyylilaji | hard rock, psykedeelinen rock, blues rock |
|  Kesto | 02.50 |
|  Levy-yhtiö | Track |
| Jimi Hendrix Experiencen muut singlet |
| "Hey Joe"1966 | "Purple Haze"1967 | "Wind Cries Mary"1967 |

**Purple Haze** on Jimi Hendrixin kirjoittama ja säveltämä kappale ja The Jimi Hendrix Experiencen toinen single, joka julkaistiin keväällä 1967 *Hey Joen* jälkeen. Single oli The Whon managerien Chris Stampin ja Kit Lambertin perustaman Track Recordsin ensimmäinen julkaisu, ja sen taustapuolella oli "51st Anniversary".

"Purple Haze" oli mukana yhdysvaltalaisen Reprisen julkaisemalla versiolla yhtyeen debyyttialbumista *Are You Experienced*, mutta alkuperäisessä Trackin brittiversiossa sitä ei ollut. Nykyisin kappale sisältyy albumin cd-laitokseen.

Kappaleen synty
---------------

Jimi kirjoitti kappaleen sanat *Upper Cut Clubin* yläkerran pukuhuoneessa tapaninpäivänä 1966. Levyn julkaisun jälkeen hän kertoi toimittaja Meatball Fultonille, että Chas Chandler oli lyhentänyt alun perin "tuhansia sanoja" sisältänyttä kappaletta.

Hendrixin itsensä mukaan kappale kertoo rakastumisen aiheuttamasta tunnekuohusta, mutta usein sitä on myös pidetty kuvauksena huumetripistä. New Musical Expressille 1969 antamassaan haastattelussa Hendrix kertoi "Purple Hazen" syntyneen unessa, jossa hän oli kävellyt meren pohjalla ja joutunut purppuranvärisen sumun nielaisemaksi. Kysyttäessä kappaleen innoituksesta tai alkuperästä Jimi antoi kuulijalle vaihtelevia selityksiä. Luultavaa on, että kappale on vain yksi monista kitaramestarin päässä pyörineistä ideoista, joita hän kirjoitti muistiin paperilapuille kiertueilla ja hotellihuoneissa, eikä siihen sisälly sen suurempaa mystiikkaa. Yksi inspiraation lähde kappaleen sanoituksessa saattoi olla Philip Jose Farmerin tieteisromaani *Night of Light* (1957), josta mielikuva purppurausvasta voi olla lähtöisin. Hendrix oli myös lukenut kirjan hopi-intiaanien mytologiasta, jossa lumoava hämähäkkinainen ilmaantuu purppuraisesta usvasta.

Menestys
--------

Kappale menestyi hyvin varsinkin Englannissa, jossa se nousi singlelistalla sijaluvulle 3.  Myöhemmin se on saavuttanut suosiota erilaisissa äänestyksissä, joissa on etsitty populaarimusiikin parhaimpia kappaleita. Kappaleen bluesvaikutteinen kitarariffi on vakiintunut osaksi musiikkiperintöä.

Lyriikka
--------

"Purple Haze" sisältää kohdan, joka kuullaan usein väärin. Levyllä Hendrix laulaa "'Scuse me while I kiss the sky", mutta kuulostaa siltä kuin hän sanoisi "'Scuse me while I kiss this guy". Konserttitilanteessa lavalla Jimi saattoi lausua säkeistön usein tarkoituksella väärin osoittaen samalla Mitch Mitchelliä sormellaan.

Lähteet
-------

1. ↑  Harry Shapiro, Caesar Glebbeek: *Jimi Hendrix - Electric Gypsy*, s. 144. Lontoo: Heinemann, 1991. ISBN 0-434-69523-8. englanti
2. ↑  Harry Shapiro, Caesar Glebbeek: *Jimi Hendrix*, s. 147. Lontoo: Heinemann, 1991. ISBN 0-434-69523-8. englanti
3. ↑  David Henderson: *Jimi Hendrix - Electric Gypsy*, s. 99. Love kirjat, 1984. ISBN 951-835-081-7.
4. ↑  Harry Shapiro & Ceasar Glebbeek: *Jimi Hendrix, Electric Gypsy*, s. 148. St Martins Pr, 1995. ISBN 0-312-13062-7.
5. ↑  Harry Shapiro, Caesar Glebbeek: *Jimi Hendrix*, s. 149. Lontoo: Heinemann, 1991. ISBN 0-434-69523-8. englanti
6. ↑
7. ↑  Jake Nyman: *Kovan päivän ilta*, s. 272. Gummerus, 2009. ISBN 978 951 20-7605-5.
8. ↑  Chartstats (Arkistoitu – Internet Archive)
9. ↑  The All Time Top-3000 Songs[vanhentunut linkki]
10. ↑  100 Greatest Guitar Riffs (Arkistoitu – Internet Archive)
11. ↑  Harry Shapiro, Caesar Glebbeek: *Jimi Hendrix*, s. 148. Lontoo: Heinemann, 1991. ISBN 0-434-69523-8. englanti